Παναγιώτης Κεπαπτσόγλου

Βιογραφία 
Γεννήθηκε το 1966 στο Άργος Ορεστικό, όπου και ολοκλήρωσε τις εγκύκλιες σπουδές του και είναι γιός του αείμνηστου καθηγητή Δημοσθένη Κεπαπτσόγλου.

Είναι πτυχιούχος του Τμήματος Γεωλογίας του Αριστοτελείου Πανεπιστημίου Θεσσαλονίκης, Πτυχιούχος Εργολήπτης Δημοσίων Έργων και άριστος γνώστης Ηλεκτρομηχανολογικών Έργων. Διετέλεσε μέλος του Δ.Σ. του Γεωτεχνικού Επιμελητηρίου της Ελλάδος από το 1996 έως το 2010.

Το Μάρτιο του 1991 ανέλαβε τη Διεύθυνση της Κοινοτικής Επιχείρησης Αδρανών Υλικών Μαυροχωρίου (Κ.Ε.Α.Υ.Μ.), την οποία εξυγίανε, αναδιοργάνωσε και την κατέστησε μια από τις λίγες κερδοφόρες Δημοτικές Επιχειρήσεις στην Ελλάδα έως ότου αποχώρησε με διαδικασίες ειδικής άδειας τον Δεκέμβριο του 2010, οπότε και ανέλαβε καθήκοντα δημάρχου στον δήμο Άργους Ορεστικού.

 Πολιτική σταδιοδρομία 
Το 2002 εκλέχθηκε πρώτος σε σταυρούς Νομαρχιακός Σύμβουλος Καστοριάς. Από το 2006 ήταν επικεφαλής της αξιωματικής αντιπολίτευσης του Δήμου Άργους Ορεστικού και από το 2011 διατελεί δήμαρχος του Δήμου.

Κατά τη διάρκεια της θητείας του, υλοποίησε έργα που αφορούν μεταξύ άλλων την αναβάθμιση των υποδομών, την ενίσχυση των κοινωνικών υπηρεσιών και την προώθηση της ενεργειακής αυτονομίας του Δήμου. 

Από το 2019 διατελεί μέλος του διοικητικού συμβουλίου του Συνδέσμου Δήμων Ιαματικών Πηγών Ελλάδας και αντιπρόεδρος της εκτελεστικής επιτροπής του.  

Τον Φεβρουάριο του 2024 εξελέγει πρόεδρος της Περιφερειακής Ένωσης Δήμων (ΠΕΔ) Δυτικής Μακεδονίας,  λαμβάνοντας 12 ψήφους έναντι 9 του δημάρχου Βοϊου Χρήστου Ζευκλή.

 Διακρίσεις και αναγνώριση 
Κατά τη διάρκεια της θητείας του Πάνου Κεπαπτσόγλου, ο Δήμος Άργους Ορεστικού έχει αποσπάσει σειρά διακρίσεων και βραβείων. Συγκεκριμένα, το 2022 και το 2023 έλαβε 1 GOLD, 3 SILVER και 1 BRONZE βραβεία στα Best City Awards για τις πρωτοποριακές του δράσεις. Επίσης, η Verde.tec, η πλέον εξειδικευμένη έκθεση για το περιβάλλον, την κυκλική οικονομία και τις έξυπνες πόλεις στην Ελλάδα, επέλεξε τον δήμο Άργους Ορεστικού και τον βράβευσε με το «Greek Green Award» για τις καινοτόμες δράσεις εξοικονόμησης ενέργειας στα κτίριά του, ενώ και η TÜV HELLAS αναγνώρισε τις «βέλτιστες πρακτικές του δήμου Άργους Ορεστικού στο δρόμο προς την ενεργειακή αυτονομία». Επιπλέον, κατά τη 14η Επιτροπή Παρακολούθησης του ΠΑΑ 2014-2022 ο δήμος Άργους Ορεστικού βραβεύτηκε για το έργο βελτίωσης της αγροτικής οδοποιίας που υλοποίησε, με την πρόταση να λαμβάνει άριστη βαθμολογία.

Παράλληλα, ο δήμαρχος βραβεύτηκε από την Πανελλήνια Ένωση Γενικών Γραμματέων Τοπικής Αυτοδιοίκησης «Κλεισθένης» για την επιτυχή εφαρμογή πολιτικών Πράσινης Μετάβασης και Κυκλικής Οικονομίας.

 Προσωπική ζωή 
Είναι παντρεμένος με τη Βίκυ Μπουργανού, γιατρό ειδική παθολόγο, και έχουν δύο παιδιά, τον Δημοσθένη και τη Σοφία.

 Παραπομπές